Előterjesztés

a Közgyűlés részére

Tisztelt Közgyűlés!

A Fővárosi Közgyűlés 2014. április 30-i ülésén tárgyalta a „Javaslat a BTM Kiscelli Múzeum fejesztése c. pályázat benyújítására az EGT Finanszírozási Mechanizmus Kulturális és természeti örökség megőrzése és megújítása pályázati konstrukcióban.” című előterjesztést. Ezen előterjesztés részeként került tárgyalásra a Kiscelli Múzeum mélypince rendszer veszélyelhárítási munkáinak feladata.

A 2014. januárjában megtartott helyszini bejárásokon derült fény arra, hogy az épület keresztszárnya és keleti szárnya alatti mélypince lassan süllyed. A szakemberek szerint a jelenség olyan mértékű, hogy azonnali veszélyelhárítás jellegű beavatkozást igényel, így bármely fejesztési irány előfeltétele a sziklapince megerősítése.

A veszélyelhárítás költsége az előzetes tervezői költségbecslés szerint összesen kb.: bruttó 72.390 eFt. A feladat végrehajtása érdekében a „840701 Évközi indítású önkormányzati beruházások” címen belül az új „Kiscelli Múzeum kárelhárítás” megnevezéssel a megvalósításhoz szükséges 72.390 eFt összeg jóváhagyásra került.

A feladat megkezdése érdekében szükséges a vonatkozó Engedélyokirat jóváhagyása.

*A megvalósításra javasolt feladat szükségességének indokolása, a jelenlegi ellátottság bemutatása.*

* Kiscelli múzeum épület együttes kiemelt műemléki védettségű épület, építés ideje: 1744-60, továbbépítés:1785-86 évek. Műemléki helyreállítási munkálatok: 1955-59, 1966 években történtek. Háború után a mélypincét lakossági védelem miatt óvóhellyé nyilvánították amelynek kataszteri száma:1037-2244, így HM, majd BM kezelésébe került a mélypince a tulajdoni lapon történt bejegyzés nélkül. Budapest III.ker. Polgármesteri Hivatala a 35/10/2013 számú határozatával visszavonta az óvóhellyé való kijelölést, ezzel a kezelés visszakerült a BTM-hez. Ezt követően BTM szakértői szakvéleményt készíttetett a jelenlegi állapotról, amiben a szakértő alábbiakat rögzítette: eredetileg törtkőből és rakott oldalfalakkal és középfőfalakkal épült, majd ezt követően két szakaszban nagyobb volumenű téglafalakat építettek be betonalapozással, a pincefödém természetes szikla. A beépített boltívek és téglafalak tönkrementek a földmozgásból adódó nyomás hatására nem képesek a terheket viselni. Szakértői vélemény a mélypince tönkrement falszakaszait csak a pince megerősítésével lehet eltávolítani, amíg az nem történik meg fokozott balesetveszély áll fenn. A balesetveszély miatt és a felépítményben kiszámíthatatlan károsodás elkerülése miatt minél előbb szükséges a szerkezeti megerősítés.

*Hatósági engedélyköteles beruházások és felújítások esetében a szükséges hatósági engedélyek megnevezése. Hatósági engedélyhez nem kötött beruházás vagy felújítás esetében az erről szóló nyilatkozat.*

* Szakértői vélemény a Budapest Főváros Kormányhivatala I .ker. Építésügyi és Örökségvédelmi Hivatala Örökségvédelmi Osztályhoz lett benyújtva a Kiscelli Múzeum revitalizációja tervdokumentációjával együtt külön beruházási engedélyokirat alapján készült és már rendelkezésre áll. Az építési hatóság (Budapest Főváros Kormányhivatala I .ker. Építésügyi és Örökségvédelmi Hivatala Örökségvédelmi Osztály) a BP-1D/001/2311-10/2014. ügyiratszámon kiadta a jogerős építési engedélyt, azzal, hogy a beavatkozás előtt folyamatos egyeztetést kérnek, és a kiviteli tervet be kell mutatni.

*A megvalósításra javasolt feladat várható élettartama, felújítási gyakorisága, egyéb fontos körülmények.*

* Várható élettartam - *folyamatos karbantartás melett* - 40-50 év.

Budapest Főváros Önkormányzata és intézményei beruházási és felújítási tevékenysége előkészítésének, jóváhagyásának, megvalósításának rendjéről szóló 50/1998.(X.30.) Főv. Kgy. rendelet 7. §(1) bekezdése alapján valamennyi hatósági engedélyhez kötött beruházásra vagy felújításra célokmányt kell készíteni, kivéve, ha a szükséges hatósági engedély már rendelkezésre áll. Mivel a feladathoz szükséges hatósági engedély az előzőekben jelzettek szerint rendelkezésre áll, ezért a feladatra célokmány helyett engedélyokirat került kiállításra.

Budapest Főváros Önkormányzata és intézményei beruházási és felújítási tevékenysége előkészítésének, jóváhagyásának, megvalósításának rendjéről szóló 50/1998.(X.30.) Főv. Kgy. rendelet 20. § (5) bekezdése szerint a beruházás vagy felújítás megvalósítására irányuló szerződést kötni, egyéb szerződéses kötelezettséget vállalni, kifizetést teljesíteni csak az érvényes engedélyokirat, vagy fejlesztési megállapodás, valamint a megvalósításhoz szükséges pénzügyi fedezet birtokában és erejéig lehet. A beruházás vagy felújítás megvalósításával kapcsolatos kifizetések csak Budapest Főváros Önkormányzata költségvetési rendelete, e rendelet szabályai, valamint az érvényes beruházási, felújítási okmány, vagy fejlesztési megállapodás szerint teljesíthetők.

Ezért tekintettel arra, hogy kárelhárítási munkák megkezdése előtt a már meglévő szakvéleményeket le kell ellenőriztetni és szükség szerint újabb feltárást is kell végeztetni várhatóan július hónapban már a kontrol szakvélemény számlázásra kerül, így a számla kifizethetősége érdekében jelen előterjeszben javaslatot teszünk a támogatási összeg átcsoportosítására is.

A kárelhárítási feladat megkezdésével párhuzamosan a vis maior támogatás felhasználásának részletes szabályairól szóló 9/2011. (II. 15.) számú Kormányrendelet (a továbbiakban: Rendelet) alapján a Fővárosi Önkormányzat bejelentést és pályzatot kíván benyújtani a Belügyminisztérium számára, hogy a kárelhárítás terheit csökkentse állami forrás igénybevételével.

A Rendelet 3. § (3) bekezdésének a) pontja szerinti bejelentő adatlap kitöltésével rögzítésre kerül a Belügyminisztérium ebr42 elektronikus rendszerében a vis maior támogatás esemény nettó összegben:

* A védekezés előzetesen becsült költségigénye: 0 e Ft
* Helyreálllítás előzetesen becsült költségigénye: 72.390 e Ft
* Becsült költségigény összesen: 72.390 e Ft
* Védekezés/helyreállítás várható pénzügyi forrásösszetétele:
1. költségvetési saját forrás: 21.717 e Ft
2. előzetesen becsült vis maior támogatási igény: 50.673 e Ft

A Rendelet alapján Fővárosi Önkormányzat a bejelentést követő 40 napon belül köteles benyújtani támogatási igényét. A támogatási igény benyújtásához a Fővárosi Közgyűlés döntése szükséges.

A feladat végrehajtásához kapcsolódó költségvetési rendelet módosításra jelen közgyűlésen külön napirend keretében kerül sor.

Felkérem a Tisztelt Közgyűlést az előterjesztés megtárgyalására és a határozati javaslatok elfogadására.

Határozati javaslat

A Fővárosi Közgyűlés úgy dönt, hogy:

Budapest Főváros Önkormányzata és intézményei beruházási és felújítási tevékenysége előkészítésének, jóváhagyásának, megvalósításának rendjéről szóló 50/1998.(X.30.) Főv. Kgy. rendelet 12. § 1. bek. a.) pontja értelmében jóváhagyja az 1. számú melléklet szerint a 7004 azonosító számú „Kiscelli Múzeum kárelhárítás” című engedélyokiratot és felkéri a főpolgármestert annak aláírására.

határidő: 2014. július 15.

felelős: Tarlós István főpolgármester

a július hónapban esedékessé váló szükséges kifizetések érdekében eseti jeleggel magához vonja Budapest Főváros Önkormányzata 2014. évi összevont költségvetéséről szóló rendeletének 19. §-ában a főpolgármesterre átruházott hatáskörét és a „Kiscelli Múzeum kárelhárítás” feladathoz kapcsolódóan csökkenti a „840701 Évközi indítású beruházások” cím előirányzatát 72.390 eFt-tal, azon belül

* az önkormányzati beruházások előirányzatát 57.000 eFt-tal,
* a beruházási célú előzetesen felszámított Áfa előirányzatát 15.390 eFt-tal

és egyidejűleg azonos összeggel megemeli a „840301 Önkormányzati beruházások” cím kiadási előirányzatán a „Kiscelli Múzeum kárelhárítás” feladatot, azon belül

* az önkormányzati beruházások előirányzatát 57.000 eFt-tal,
* a beruházási célú előzetesen felszámított Áfa előirányzatát 15.390 eFt-tal.

felkéri a főpolgármestert, hogy a vis maior támogatás felhasználásának részletes szabályairól szóló 9/2011. (II. 15.) Kormányrendelet 5. melléklete szerint vis maior pályázatot nyújtson be és ahhoz szükséges valamennyi nyilatkozatot – a Fővárosi Önkormányzat Szervezeti és Működési Szabályzatáról szóló 11/2013. (III.18.) Főv. Kgy. számú rendelet 7. mellékletének 1. Általános hatáskör cím 1.6.) pontja alapján – tegye meg.

határidő: 2015. augusztus 31.

felelős: Tarlós István főpolgármester

**Határozathozatal módja:**

Az 1. és 3. számú határozathozatalokhoz egyszerű szótöbbség, a 2. számú határozathozatalhoz minősített szótöbbség szükséges.

Budapest, 2014. június

|  |
| --- |
| Csomós Miklósfőpolgármester-helyettes |
| Láttam: |
| Sárádi Kálmánné dr.főjegyző |

mellékletek:

1. Engedélyokirat